DA Den Europæiske Unions Tidende CE 78/534

(2004/C 78 E/0556)

SKRIFTLIG FORESPØRGSEL E-3379/03

af Mihail Papayannakis (GUE/NGL) til Kommissionen

(14. november 2003)

Om: Udvidelse af mineralolieanlæg i Ambrakikos-bugten

Ifølge klager fra lokale indbyggere fortsætter man med at udvide mineralolieanlæggene i Ambrakikos-bugten. Hele dette havmiljø med dets sjældne økosystem udgør et af de vigtigste fugtige biotoper i Grækenland, og derfor er en del heraf udpeget som et særligt beskyttet område i henhold til den internationale RAMSAR-konvention.

Eftersom Ambrakikos-bugten udgør en del af nettet Natura 2000, som er blevet oprettet som et led i gennemførelsen af direktiv 92/43/EØF (1), bedes Kommissionen oplyse, hvad den agter at gøre dels for at sikre bevarelsen af denne sjældne biodiversitet (vilde dyr og planter) i denne region i sin helhed og dels for ikke at bringe folkesundheden i fare. Agter EU, der (som et led i den tredje fællesskabsstøtteramme) har medfinansieret mange projekter i det sidste årti med henblik på at beskytte miljøet i denne region (biologiske rensningsanlæg), at fastslå, i hvilket omfang man har foretaget en hensigtsmæssig undersøgelse og vurdering af følgerne af en sådan erhvervsvirksomhed for økosystemet?

Svar afgivet på Kommissionens vegne af Margot Wallström

(19. december 2003)

Ambrakikos-bugten er udpeget som særligt beskyttet område (GR2110004) i henhold til Rådets direktiv 79/409/EØF af 2. april 1979 om beskyttelse af vilde fugle (2), og de græske myndigheder har foreslået den som en lokalitet af fællesskabsbetydning (GR2110001) i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3). Således finder forpligtelserne, der følger af artikel 6, stk. 2, 3 og 4, i direktiv 92/43/EØF anvendelse. De forhold, som det ærede medlem henviser til, indebærer ligeledes en eventuel overtrædelse af direktiv 85/337/EØF (4), senest ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet (5).

Gennemgangen af de oplysninger, som det ærede medlem har forelagt, viser, at de græske myndigheder har iværksat proceduren for vurdering af miljøvirkninger for det pågældende projekt om udvidelse af olieanlæggene. Det må bemærkes, at projektet sigter mod at modernisere bestående anlæg og forbedre systemet til håndtering af det affald, som produceres på stedet. På nuværende tidspunkt og ud fra de foreliggende oplysninger finder Kommissionen, at direktiv 85/337/EØF ikke er overtrådt. Hvis det ærede medlem skulle have kendskab til nye elementer, som kunne tænkes at dokumentere en overtrædelse, vil Kommissionen gerne have disse forelagt.

For så vidt angår den formodede overtrædelse af forpligtelser, der følger af artikel 6, stk. 2, 3 og 4, i direktiv 92/43/EØF, må det bemærkes, at det omtalte anlæg ikke befinder sig i et beskyttet område, men klart uden for dette. Da målet med projektet desuden er at modernisere bestående anlæg, må der ikke forventes væsentlige påvirkninger af lokaliteten. I øvrigt er der udført en vurdering af projektets miljøpåvirkninger.

Kommissionen vil undersøge, om der for Ambrakikos-bugten findes en sammenhængende, specifik og fyldestgørende juridisk ordning, som forventes at kunne sikre en bæredygtig udvikling i bugten og en effektiv beskyttelse af denne med bevaringsmålene i direktiv 79/409/EØF og 92/43/EØF for øje.

(1) EFT L 206 af 22.7.1992, s. 7.

(2) EFT L 103 af 25.4.1979.

(3) EFT L 206 af 22.7.1992.

(4) EFT L 175 af 5.7.1985.

(5) EFT L 73 af 14.3.1997.